CELEX: 32011D0489
Language: hu
Date: 2011-07-29 00:00:00
Title: 2011/489/EU: A Bizottság végrehajtási határozata ( 2011. július 29. ) a Belgium által Flandria régió vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről (az értesítés a C(2011) 4503. számú dokumentummal történt)

3.8.2011   
            
            
               HU
            
            
               Az Európai Unió Hivatalos Lapja
            
            
               L 200/23
            
         A BIZOTTSÁG VÉGREHAJTÁSI HATÁROZATA
   (2011. július 29.)
   a Belgium által Flandria régió vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről
   (az értesítés a C(2011) 4503. számú dokumentummal történt)
   (Csak a holland nyelvű szöveg hiteles)
   (2011/489/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete 2. bekezdésének harmadik albekezdésére,
   mivel:
   
               (1)
            
            
               Amennyiben egy tagállam évente és hektáronként a 91/676/EGK irányelv III. melléklete 2. bekezdésének második albekezdése első mondatában és a) pontjában meghatározott mennyiségtől eltérő mennyiségű szerves trágyát kíván felhasználni, e mennyiséget objektív kritériumok – jelen esetben például a növénykultúrák hosszú növekedési időszaka és nagy nitrogénfelvétele – alapján kell meghatározni oly módon, hogy az ne akadályozza az irányelv 1. cikkében meghatározott célok elérését.
            
         
               (2)
            
            
               2007. december 21-én a Bizottság elfogadta a Belgium által Flandria régió vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről szóló 2008/64/EK határozatot (2), amely bizonyos feltételek mellett lehetővé tette a Belga Királyság számára, hogy Flandria régió tekintetében a gyeppel vagy fűvel alávetett kukoricával beültetett parcellákon évente és hektáronként 250 kg, illetve az őszi búzát követően köztes kultúrával, majd takarmányrépával beültetett parcellákon évente és hektáronként 200 kg szerves trágyából származó nitrogén használatát engedélyezze.
            
         
               (3)
            
            
               A 2008/64/EK határozat által biztosított eltérés körülbelül 3 300 gazdálkodót és 83 500 hektár termőföldet érintett, és 2010. december 31-én járt le.
            
         
               (4)
            
            
               2011. március 15-én Belgium kérelmet nyújtott be a Bizottsághoz a 91/676/EGK irányelv III. melléklete 2. bekezdésének harmadik albekezdésében biztosított eltérés megújítása érdekében Flandria régióra hivatkozva.
            
         
               (5)
            
            
               A kérelmezett eltérés Belgiumnak arra a szándékára vonatkozik, hogy Flandriában engedélyezze bizonyos gazdaságokban a gyeppel vagy fűvel alávetett kukoricával beültetett, továbbá a vágott gyepet vagy vágott rozst követően kukoricával beültetett parcellákon évente és hektáronként 250 kg legeltetett állatállománytól eredő szerves trágyából és kezelt sertéstrágyából származó nitrogén, illetve az őszi búzát vagy tritikálét követően köztes kultúrával, majd takarmányrépával beültetett parcellákon évente és hektáronként 200 kg szerves trágyából vagy kezelt sertéstrágyából származó nitrogén használatát.
            
         
               (6)
            
            
               Flandriában egyértelmű célkitűzéseket határoztak meg a vízminőség tekintetében, amelyeket az elkövetkező két cselekvési program időszaka alatt kell elérni. Felszíni vizek esetében a literenkénti 50 mg nitrátkoncentrációra vonatkozó minőségi előírást 2014-ig a mezőgazdasági megfigyelő hálózat mintavételi pontjainak 84 %-án, 2018-ig pedig azok 95 %-án kell elérni. A lassabb kivonási rátájú felszínközeli talajvíz esetében az átlagos nitrátkoncentrációt 2014-ben 10 %-kal, 2018-ban pedig 20 %-kal kell csökkenteni a 2010. évi literenkénti 40 mg-os átlagos szinthez képest. Különös figyelmet szentelnek azoknak a hidrogeológiailag homogén területeknek, ahol a felszínközeli talajvízben a literenkénti átlagos nitrátkoncentráció meghaladja az 50 mg-ot, mivel itt az átlagos nitrátkoncentrációt egy-egy cselekvési program időszaka alatt literenként 5 mg-mal kell csökkenteni.
            
         
               (7)
            
            
               E célkitűzések elérése érdekében Flandria megerősített cselekvési programot fogadott el a 2011–2014 közötti időszakra. A szakpolitika felülvizsgálatára 2014-ig kerül sor, amelynek alapján a 2015–2018 közötti időszakra szóló cselekvési program keretében a meghatározott vízminőségi célok elérése érdekében további megerősített fellépésre kerülhet sor.
            
         
               (8)
            
            
               Flandria régió vonatkozásában a 91/676/EGK irányelvet végrehajtó jogszabályokat és a vizek mezőgazdasági eredetű nitrátszennyezéssel szembeni védelméről szóló, 2006. decembert 22-i rendeletet (a továbbiakban: a trágyáról szóló rendelet) a 2011–2014 közötti időszakra szóló cselekvési programmal összhangban 2006. május 6-án módosították (3), és azt e végrehajtási határozattal együttesen kell alkalmazni.
            
         
               (9)
            
            
               A trágyáról szóló rendelet Flandria régió egész területén alkalmazandó.
            
         
               (10)
            
            
               A trágyáról szóló rendeletet végrehajtó jogszabályok magukban foglalják mind a nitrogén, mind a foszfor alkalmazására vonatkozó korlátozásokat.
            
         
               (11)
            
            
               Az értesítéshez csatolt igazoló okmányok azt mutatják, hogy a javasolt hektáronkénti és évenkénti 250, illetve 200 kg, szerves trágyából származó nitrogénmennyiség használata indokolt olyan objektív kritériumok alapján, mint a növénykultúrák hosszú növekedési időszaka és nagy nitrogénfelvétele.
            
         
               (12)
            
            
               A Bizottság a kérelem vizsgálata után úgy véli, hogy egyes szigorú feltételek betartása mellett a javasolt hektáronkénti és évenkénti 250, illetve 200 kg, legeltetett állatállománytól eredő szerves trágyából és kezelt sertéstrágyából származó nitrogénmennyiség használata nem veszélyezteti a 91/676/EGK irányelv céljainak elérését, feltéve, hogy betartanak bizonyos szigorú feltételeket, amelyeket a 2011–2014 közötti időszakra vonatkozó cselekvési programban megerősített intézkedéseken felül kell alkalmazni.
            
         
               (13)
            
            
               Annak érdekében, hogy a kérelmezett eltérések alkalmazása ne vezessen az állatállomány növekedéséhez, az illetékes hatóságoknak biztosítaniuk kell Flandria régióban az egyes gazdaságokban tartható állatállomány nagyságának a trágyáról szóló rendelet előírásai alapján történő korlátozását (tápanyag-kibocsátási jogok).
            
         
               (14)
            
            
               Az e határozatban előírt intézkedések összhangban vannak a 91/676/EGK irányelv 9. cikke értelmében létrehozott nitrátügyi bizottság véleményével,
            
         ELFOGADTA EZT A VÉGREHAJTÁSI HATÁROZATOT:
   1. cikk
   A Bizottság engedélyezi a Belga Királyságnak a 2011. március 15-én kelt levélben Flandria régió vonatkozásában kért eltérést, vagyis a 91/676/EGK irányelv III. melléklete 2. bekezdésének második albekezdése első mondatában és a) pontjában előírt mennyiségnél több szerves trágya használatát, az e határozatban meghatározott feltételekkel.
   2. cikk
   Fogalommeghatározások
   E határozat alkalmazásában:
   a)   „gazdaság”: állatállomány nélküli vagy azzal rendelkező mezőgazdasági üzem;
   b)   „parcella”: különálló, a növénykultúra, a talajtípus és a trágyázási gyakorlat tekintetében egynemű földterület vagy földterületek csoportja;
   c)   „legelő”: állandó vagy időszakos (általában 4 évnél rövidebb ideig használt) legelő;
   d)   „magas nitrogénigényű és hosszú növekedési időszakú növénykultúrák”: legelő, betakarítás előtt vagy után köztes kultúraként később lekaszált és összegyűjtött fűvel alávetett kukorica; vágott gyepet vagy vágott rozst követően ültetett kukorica; őszi búzát követően ültetett köztes kultúra, cukor- vagy takarmányrépa; őszi búzát vagy tritikálét követően ültetett köztes kultúra; cukor- vagy takarmányrépa;
   e)   „legeltetett állatállomány”: marhafélék (a hízóborjak kivételével), juhok, kecskék, lovak;
   f)   „trágyakezelés”: a sertéstrágya két, szilárd és folyékony frakcióra történő feldolgozása, a kijuttatás fejlesztésének, valamint a nitrogén és a foszfor kinyerésének elősegítése érdekében;
   g)   „kezelt trágya”: a trágyakezelésből származó folyékony frakció;
   h)   „alacsony nitrogén- és foszfáttartalmú szennyvíz”: olyan kezelt trágya, amelynek egy tonna szennyvízre számított legmagasabb nitrogéntartalma 1 kg és az egy tonna szennyvízre számított legmagasabb foszfáttartalma is 1 kg;
   i)   „talajszelvény”: a felszíntől 0,90 m mélységig terjedő talajréteg, kivéve, ha az átlagos legmagasabb talajvízszint ennél alacsonyabb, ez utóbbi esetben az átlagos legmagasabb talajvízszintig terjedő réteg.
   3. cikk
   Hatály
   Ez a határozat egyedi alapon alkalmazandó a 4–7. cikkben meghatározott feltételek mellett a gazdaságok olyan meghatározott parcelláira, ahol magas nitrogénigényű és hosszú növekedési időszakú növénykultúrákat termesztenek.
   4. cikk
   Éves alkalmazás és kötelezettségvállalás
   (1)   Az e végrehajtási határozat szerinti eltéréssel élni kívánó gazdálkodóknak évente február 15-ig kérelmet kell benyújtaniuk az illetékes hatóságokhoz. A 2011. évre vonatkozó éves kérelmet a gazdálkodóknak július 15-ig kell benyújtaniuk.
   (2)   Az (1) bekezdésben említett éves kérelem benyújtásakor a gazdálkodóknak írásos nyilatkozatot kell tenniük arról, hogy vállalják az 5., 6. és 7. cikkben előírt követelmények teljesítését.
   5. cikk
   Trágyakezelés
   (1)   A trágyakezelésből származó szilárd frakciót engedéllyel rendelkező létesítményekbe kell szállítani és ott újra kell hasznosítani, a szagok és egyéb kibocsátások csökkentése, az agronómiai és higiéniai tulajdonságok fejlesztése és a nitrogén és foszfát kezelésének és kivonásának elősegítése céljából. Az újrahasznosított termék nem használható fel Flandria régióban található mezőgazdasági földterületen, kivéve a parkokat, melegházakat és magánkerteket.
   (2)   Az eltérés kedvezményezetteinek minősülő, trágyakezeléssel foglalkozó gazdálkodók kötelesek az illetékes hatóságot évente tájékoztatni a kezelésre küldött trágya mennyiségéről, a szilárd frakció és a kezelt trágya mennyiségéről és rendeltetéséről, valamint ezek nitrogén- és foszfortartalmáról.
   (3)   Az illetékes hatóságoknak ki kell alakítaniuk és rendszeresen frissíteniük kell azokat az elismert módszereket, amelyekkel a kezelt trágya összetétele és az egyedi eltérést alkalmazó gazdaságok összetételének és kezelési hatékonyságának változatai elemezhetők.
   (4)   Az ammóniát és a trágyakezelésből származó egyéb kibocsátásokat úgy kell összegyűjteni és kezelni, hogy csökkentsék a káros környezeti hatásokat azon létesítmények tekintetében, amelyek a referenciaállapotnál, azaz a nyers szerves trágya tárolásánál és termőföldi alkalmazásánál magasabb kibocsátást okoznak. Ebből a célból létre kell hozni és rendszeresen frissíteni kell a kibocsátáskezelést igénylő létesítmények jegyzékét.
   6. cikk
   Szerves trágya és egyéb trágya alkalmazása
   (1)   A (2)–(11) bekezdésben foglalt feltételekre is figyelemmel, a legeltetett állatállománytól származó, az eltérés hatálya alá tartozó parcellákon évente alkalmazott szerves trágya, kezelt trágya és az alacsony nitrogén- és foszfáttartalmú szennyvíz, beleértve a maguk az állatok által kijuttatott szerves trágyát, nem haladhatja meg hektáronként az évi 250 kg nitrogént a következő művelési célú parcellákon:
   
               a)
            
            
               legelő és fűvel alávetett kukoricával beültetett parcellák;
            
         
               b)
            
            
               vágott legelőt követően kukoricával beültetett parcellák;
            
         
               c)
            
            
               vágott rozst követően kukoricával beültetett parcellák,
            
         és hektáronként az évi 200 kg nitrogént a következő művelési célú parcellákon:
   
               d)
            
            
               őszi búzát követően köztes kultúrával beültetett parcellák;
            
         
               e)
            
            
               tritikálét követően köztes kultúrával beültetett parcellák;
            
         
               f)
            
            
               cukor- vagy takarmányrépával beültetett parcellák.
            
         (2)   Az alacsony nitrogén- és foszfáttartalmú szennyvíznek nem minősülő kezelt trágya csak akkor alkalmazható az eltérés hatálya alá tartozó parcellákon, ha a nitrogén és a foszfát aránya (N/P2O5) legalább 3,3.
   (3)   Az alacsony nitrogén- és foszfáttartalmú szennyvíz alkalmazását hektáronként legfeljebb 15 tonnára kell korlátozni.
   (4)   A teljes nitrogén- és foszfátkijuttatásnak meg kell felelnie az adott növénykultúra tápanyagigényének, és figyelembe kell vennie a talajból származó utánpótlást és a trágyakezelés következtében megnövekedett nitrogéntartalmat. Egyetlen növénykultúra tekintetében és egyetlen esetben sem haladhatja meg a foszfát és a nitrogén legmagasabb kijuttatási szintjére vonatkozó, a cselekvési programban meghatározott előírásokat, akár összes nitrogénben, akár hatékony nitrogénben van kifejezve.
   (5)   Az eltérés hatálya alá tartozó parcellákon tilos a műtrágyából származó foszfát használata.
   (6)   Minden gazdaságban gondoskodni kell az egész vetési területre kiterjedő trágyázási tervről, amely tartalmazza a vetésforgót, valamint a szerves trágya, a nitrogén- és foszfátműtrágyák tervezett kijuttatását. A tervnek minden naptári évben legkésőbb február 15-ére rendelkezésre kell állnia a gazdaságban.
   A trágyázási terv a következőket tartalmazza:
   
               a)
            
            
               az állatállomány nagysága, az istálló- és tárolási rendszer leírása, beleértve a szerves trágya tárolására rendelkezésre álló kapacitást;
            
         
               b)
            
            
               a gazdaságban keletkező szerves trágya nitrogéntartalmának és foszfortartalmának kiszámítása;
            
         
               c)
            
            
               a trágyakezelés és a kezelt trágya várt jellemzőinek leírása;
            
         
               d)
            
            
               a gazdaságból elszállított vagy a gazdaságba szállított szerves trágya mennyisége, típusa és jellemzői;
            
         
               e)
            
            
               a magas nitrogénigényű és hosszú növekedési időszakú és egyéb növénykultúrák vetésforgója és területe;
            
         
               f)
            
            
               a növénykultúrák előrelátható nitrogén- és foszforigénye a parcellákon;
            
         
               g)
            
            
               szerves trágyából származó nitrogén- és foszforfelhasználás kiszámítása az egyes parcellákon;
            
         
               h)
            
            
               a műtrágyából és egyéb trágyából származó nitrogén- és foszforfelhasználás kiszámítása az egyes parcellákon.
            
         A mezőgazdasági gyakorlatban bekövetkezett bármely változást követően hét napon belül felül kell vizsgálni a terveket annak érdekében, hogy azok összhangban álljanak a tényleges gyakorlattal.
   (7)   Minden gazdaságnak trágyázási nyilvántartást kell készítenie, amely tartalmazza a trágya és a nitrogénműtrágyák tervezett kijuttatásának mennyiségét és alkalmazásának idejét.
   (8)   Az eltérés lehetőségével élő valamennyi gazdaságnak rendelkeznie kell a talaj nitrogén- és foszfortartalmára vonatkozó elemzések eredményeivel. Foszforra és nitrogénre vonatkozó mintavételt és elemzéseket legalább négyévente, legkésőbb június 1-jéig a gazdaság valamennyi, a vetésforgó és a talajminőség szempontjából egynemű területén végezni kell. A gazdaság területének minden öt hektárján legalább egy elemzést el kell végezni.
   (9)   A talajszelvény nitrátkoncentárcióját minden ősszel, legkésőbb november 15-ig az eltérés hatálya alá tartozó parcellák legalább 6 %-ánál és az eltérésből előnyt szerző gazdaságok által használt egyéb parcellák 1 %-ánál ellenőrizni kell oly módon, hogy az ellenőrzés e gazdaságok legalább 85 %-ára kiterjedjen. A gazdaság területéről 2 hektáronként legalább három, a talajszelvényen belüli különböző talajrétegből származó mintát kell begyűjteni.
   (10)   Az eltérés hatálya alá tartozó parcellákra szeptember 1. és a következő év február 15. között tilos trágyát, kezelt trágyát vagy nitrogént összesen tonnánként 0,60 kg-ot meghaladó mértékben tartalmazó, alacsony nitrogén- és foszfáttartalmú szennyvizet, illetve vegyi vagy más műtrágyát kijuttatni.
   (11)   A szerves trágyából származó nitrogén legalább kétharmadát minden év május 31-e előtt fel kell használni, kivéve a legeltetett állatállománytól származó szerves trágyából eredő nitrogént.
   7. cikk
   Földhasználat
   Az egyedi eltérés lehetőségével élő gazdálkodóknak a következő intézkedéseket kell megtenniük:
   
               a)
            
            
               a legelőket tavasszal kell felszántani minden talajtípus, kivéve az agyagos talaj esetében;
            
         
               b)
            
            
               az agyagos talajon található legelőket szeptember 15. előtt kell felszántani;
            
         
               c)
            
            
               az eltérés hatálya alá tartozó parcellákon található legelő nem tartalmazhat vetett hüvelyes vagy más, a légköri nitrogént megkötő növényeket;
            
         
               d)
            
            
               a magas nitrogénigényű növénykultúrákat a legelő felszántását követő 2 héten belül kell elvetni, és az állandó legelőt a felszántás évében nem szabad trágyázni;
            
         
               e)
            
            
               a köztes kultúrákat az őszi búza vagy tritikálé betakarítása után 2 héten belül, legkésőbb szeptember 10-ig el kell vetni;
            
         
               f)
            
            
               a köztes kultúrákat február 15. előtt nem szabad felszántani, mert biztosítani kell a szántóterület növénytakarójának háborítatlanságát, hogy az altalaj őszi nitrátvesztesége pótlódjon, és a téli nitrátveszteség minél kisebb legyen.
            
         8. cikk
   Egyéb intézkedések
   Az illetékes hatóságok biztosítják, hogy a kezelt trágya használatára engedélyezett eltérések összeegyeztethetők legyenek a trágyakezelést végző és a szilárd frakciót feldolgozó létesítmények kapacitásával.
   9. cikk
   Trágyatermelési és -szállítási intézkedések
   (1)   Az illetékes hatóságok biztosítják Flandria régióban az egyes gazdaságokban tartható állatállomány létszámbeli korlátozását (tápanyag-kibocsátási jogok) a trágyáról szóló rendelet előírásai alapján.
   (2)   Az illetékes hatóságok biztosítják, hogy 2012. január 1-je után a megbízott szállítók által végrehajtott trágyaszállításokat földrajzi helyzetmeghatározó rendszerek rögzítsék. A fenti időpontig az illetékes hatóságoknak biztosítaniuk kell, hogy a flamand minisztérium 2007. július 19-i rendeletének (4) 4. és 5. cikke alapján az A 5o, A 7o, B és C kategóriájú megbízott szállítók által végrehajtott trágyaszállításokat földrajzi helyzetmeghatározó rendszerek rögzítsék.
   (3)   Az illetékes hatóságoknak biztosítaniuk kell a trágya összetételének a nitrogén- és foszforkoncentráció szempontjából történő vizsgálatát minden egyes szállítás előtt. A trágyamintákat engedéllyel rendelkező laboratóriumokban kell megvizsgálni, a vizsgálat eredményéről pedig értesíteni kell az illetékes hatóságokat és az átvevő gazdálkodót.
   (4)   Az illetékes hatóságok biztosítják, hogy a szállított trágya mennyiségét, valamint nitrogén- és foszfortartalmát rögzítő okmány a szállítás során rendelkezésre álljon.
   10. cikk
   Megfigyelés
   (1)   Az illetékes hatóság gondoskodik arról, hogy minden település esetében elkészüljenek és évente frissüljenek a gazdaságok százalékos arányát, a parcellák számát, az állatállomány százalékos arányát, valamint az egyedi eltérés hatálya alá tartozó mezőgazdasági területek és a helyi földhasználat százalékos arányát feltüntető térképek. Az egyedi eltérés hatálya alá tartozó vetésforgóra és mezőgazdasági gyakorlatra vonatkozó adatokat évente kell összegyűjteni és frissíteni.
   (2)   A felszíni vizek és a felszínközeli talajvíz mintavételére a 2008/64/EK határozat szerint létrehozott megfigyelő hálózatot az eltérés által a vízminőségre gyakorolt hatás felmérése érdekében fenn kell tartani. E határozat alkalmazási ideje alatt az eredeti mintavételi pontok száma nem csökkenthető, elhelyezkedésük nem módosítható.
   (3)   A homokos talajok mezőgazdasági vízellátására vonatkozóan fokozott megfigyelést kell végezni.
   (4)   A 2008/64/EK határozat szerint létrehozott, legalább 150 gazdaságra kiterjedő mintavételi pontokat fenn kell tartani abból a célból, hogy adatokat szolgáltassanak a talajvíz nitrogén- és foszforkoncentrációjáról, a talajszelvény ásványi nitrogéntartalmáról, és ehhez kapcsolódóan a gyökérzónából a felszín alatti vízbe szivárgó nitrogénről és foszforról, valamint a felszíni és felszín alatti csurgalékvízzel eltávozó nitrogénről és foszforról, az eltérés lehetőségével élő gazdaságok területén és azon kívül is. A mintavételi pontoknak ki kell terjedniük a fő talajtípusokra (agyagos, vályogos, homokos és löszös talajok), trágyázási gyakorlatokra és növénykultúrákra. A megfigyelő hálózat összetétele e határozat alkalmazási időszaka alatt nem módosítható.
   11. cikk
   Ellenőrzés
   (1)   Az illetékes hatóságok gondoskodnak az eltérésre vonatkozó valamennyi kérelem hatósági ellenőrzéséről. Ha az ellenőrzés során kiderül, hogy az 5., 6. vagy a 7. cikkben előírt feltételek nem teljesülnek, e tényről értesíteni kell a kérelmezőt. Ilyen esetben a kérelem elutasítottnak tekintendő.
   (2)   Szántóföldi ellenőrzési tervet kell készíteni, amely kockázatelemzésen, az előző évek ellenőrzéseinek eredményein és a 91/676/EGK irányelv végrehajtására szolgáló jogszabályok alkalmazásának véletlenszerű általános ellenőrzéseinek eredményein alapul. A szántóföldi ellenőrzéseknek az e határozat 5., 6. és 7. cikkében meghatározott feltételek szerinti egyedi eltérés lehetőségével élő gazdaságok legalább 5 %-ára ki kell terjedniük. Amennyiben az ellenőrzés megfelelés hiányát jelzi, arról a gazdálkodót értesíteni kell. Ebben az esetben a következő évi eltérés iránti kérelem elutasítottnak tekintendő.
   (3)   A 6. cikk (8) bekezdésében említett mérések eredményeit ellenőrizni kell. Ha az ellenőrzés a megfelelés hiányát jelzi, ideértve a trágyáról szóló rendeletben meghatározott alap-küszöbérték túllépését, akkor a gazdálkodót erről tájékoztatni kell, és a parcella vagy parcellák tekintetében a következő évre vonatkozó eltérés iránti kérelmet el kell utasítani.
   (4)   Az illetékes hatóságoknak kockázatfelmérésen és az (1) bekezdésben leírt közigazgatási ellenőrzések eredményein alapuló helyszíni ellenőrzést kell biztosítaniuk a trágyaszállítási műveletek legalább 1 %-ánál. Az ellenőrzések során igazolni kell az akkreditációs követelmények teljesítését, meg kell vizsgálni a kísérőokmányokat, igazolni kell a trágya származási és rendeltetési helyét és mintát kell venni a szállított trágyából. Amennyiben lehetséges, a mintavétel elvégezhető a rakodási műveletekkel egy időben, járművekre szerelt automatikus mintavételi berendezés segítségével. A trágyamintákat engedéllyel rendelkező laboratóriumokban kell megvizsgálni, a vizsgálat eredményéről pedig értesíteni kell az illetékes hatóságokat és az átvevő gazdálkodót.
   (5)   Az illetékes hatóságok számára biztosítani kell az e határozat alapján engedélyezett eltérésnek való megfelelés ellenőrzéséhez szükséges hatásköröket és eszközöket.
   12. cikk
   Jelentéstétel
   (1)   Az illetékes hatóságok minden év decemberéig, 2014-ben pedig szeptemberig jelentést nyújtanak be az alábbi tartalommal:
   
               a)
            
            
               a gazdaságok és az állatállományok százalékos arányát, valamint a mezőgazdasági földterületek és a helyi földhasználat százalékos arányát feltüntető térképek, továbbá a 10. cikk (1) bekezdésében említett, eltérésben részesülő gazdaságok vetésforgójára és mezőgazdasági gyakorlatára vonatkozó adatok;
            
         
               b)
            
            
               a vízmegfigyelés eredményei, beleértve a talajvíz és a felszíni vizek vízminőségének tendenciáira vonatkozó tájékoztatást, továbbá a 10. cikk (2) bekezdésében említett vízminőségi eltérésre gyakorolt hatást;
            
         
               c)
            
            
               az eltérésben részesülő parcellákon az őszi talajszelvényben található nitrátmaradvány értékelése és ennek összehasonlítása az eltérésben nem részesülő, hasonló vetésforgójú parcellák nitrátmaradványra vonatkozó adataival és tendenciáival. Az eltérésből előnyben nem részesülő parcellák magukban foglalják mindazokat az ilyen jellegű parcellákat, amelyek eltérésből előnyben részesülő, vagy egyéb gazdaságokban találhatók;
            
         
               d)
            
            
               az eltérési feltételek teljesítésének értékelése a gazdaságok és parcellák szintjén végzett ellenőrzések alapján, továbbá a trágyaszállítás ellenőrzése, valamint a feltételeknek meg nem felelő gazdaságokra vonatkozó információk, a közigazgatási és szántóföldi ellenőrzések alapján;
            
         
               e)
            
            
               a trágyakezelésre, a szilárd frakció további feldolgozására és felhasználására vonatkozó információ, továbbá részletes adatszolgáltatás a kezelési rendszerek jellemzőiről, hatékonyságáról és a kezelt trágya összetételéről;
            
         
               f)
            
            
               tájékoztatás az eltérésben részesülő gazdaságok és az eltérés hatálya alá eső parcellák számáról, amelyekben kezelt trágyát és alacsony nitrogén- és foszfáttartalmú szennyvizet alkalmaztak, továbbá ezek mennyiségéről;
            
         
               g)
            
            
               az 5. cikk (3) bekezdésében említett, minden egyes, egyedi eltérésben részesülő gazdaság tekintetében a kezelt trágya összetételét, összetételének változatait és a kezelés hatékonyságát értékelő módszerek;
            
         
               h)
            
            
               az 5. cikke (4) bekezdésében említett trágyakezelő létesítmények jegyzéke;
            
         
               i)
            
            
               a 10. cikk (4) bekezdésében említett mintavételi pontokról származó adatok összegzése és értékelése.
            
         13. cikk
   Alkalmazás
   Ez a végrehajtási határozat Flandria régió 2011–2014 közötti cselekvési programjával (a trágyáról szóló rendelettel3) együtt alkalmazandó, és 2014. december 31-én veszti hatályát.
   14. cikk
   E határozat címzettje a Belga Királyság.
   
      Kelt Brüsszelben, 2011. július 29-én.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 375., 1991.12.31., 1. o.
   
      (2)  HL L 16., 2008.1.19., 28. o.
   
      (3)  Belgisch Staatsblad 2011.5.13., 27876. o.
   
      (4)  Belgisch Staatsblad, 2007.8.31., 45564. o., a trágyáról szóló rendelet néhány cikke végrehajtás